钦定古今图书集成/理学汇编/学行典/第227卷 > 《赵孝子铉赞》王达
## 钦定古今图书集成/理学汇编/学行典/第227卷 > 《赵孝子铉赞》王达

大江之阴，古暨之阳。聿生孝子，斯邑之光。其孝维何？
秉心之良。以张以维，以激颓纲，以树乎天常。惟元之
季，寇贼扰攘，于此土孽。亦肆跳踉，施以虿毒，侵予之
疆，尽无良心，胥为虎狼。我有祖父，惟义之恃。誓不俱
生，愤战而死。我𡝠既嫠，我躬亦穉。谁能保之，有姑姒
氏。盗赤我族，购亦亟只。我将焉之？于彼武林。我席未
暖，我突未黔。黄雾漫漫，寇亦斯临。桑田斯变，乃返陆
沈。日其暾兮，有雺其阴。嗟我鷇雏，曷慰母心。死生契
阔，犹商与参。匪我仆夫，我难孰任。我姑在吴，爰嗣其
音。我则攸迈，我泪曷禁。王师载扬，其容有赫。殪彼凶
残，乃枭乃磔。既投尔戈，以奠阡陌。反我室家，复我宗
祏。我母勿旋，我情匪怿。倬彼昊天，其形穹若。我吁我
呼，岂不我格？既不我格，盍褫我魄？越山迢迢，越水滔
滔。车驰其陆，舟乘其涛。我思母氏，孰云其劳。载咨牧
竖，载询刍荛。载咨载诹，我母于斯。四明之麓，东海之
涯。我齿方壮，我母则衰。孰不叹嗟，孰不歔欷。载返桑
梓，我心则彝。觌我祖祢，修我母仪。昔为愁戚，今也怡
怡。昔为寒沍，今也熙熙。令德嘉闻，由远而弥。众善所
基，百行攸祗。彤笔登名，载扬国史。从古迄今，其人为
几。昔有未生，世亦洵美。苟生斯时，乃敢同齿。暨山虽
高，莫树厥声。暨水虽遥，莫扬尔名。天地并久，日月同
晶。以贯金石，以通神明。贻之千祀，被之八纮。如卿之
云，如景之星，如朱草之挺生。呜呼孝子，之瑞斯征。